Il-pajjiżi tal-UE qablu dwar il-pożizzjoni tal-UE għall-konferenza tan-NU dwar il-klima f'Santiago de Chile (COP25) Illum il-Kunsill adotta konklużjonijiet dwar it-tħejjijiet tal-UE għal-laqgħat tal-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) f'Santiago de Chile (2-13 ta' Diċembru 2019). Il-ġimgħa li għaddiet, is-Summit tan-NU dwar l-Azzjoni Klimatika għen biex il-kwistjoni tat-tibdil fil-klima tinġieb għall-attenzjoni politika u l-iskrutinju pubbliku. Il-Kunsill jenfasizza li issa huwa saħansitra aktar importanti kemm li titwettaq il-ħidma sfiqa biex il-COP25 tkun suċċess, kif ukoll li jinkisbu riżultati konkreti. Infografika - Tibdil fil-klima: L UE qed twettaq il-Ftehim ta' Pariġi Ara l-infografika sħiħa Il-prijoritajiet tal-UE għan-negozjati li jmiss f'Santiago jinkludu: it-tlestija tal-linji gwida ta' implimentazzjoni għall-mekkaniżmu ta' kooperazzjoni volontarja tal-Ftehim ta' Pariġi (l-Artikolu 6), it-tlestija tat-tieni rieżami tal-Mekkaniżmu Internazzjonali ta' Varsavja għal telf u ħsara, it-tlestija tar-rieżami tal-programm ta' ħidma ta' Lima dwar il-ġeneru, u l-avvanzar tal-ħidma teknika fuq l-arranġamenti taħt il-Qafas ta' Trasparenza Msaħħa. Il-konklużjonijiet jiddeskrivu l-pożizzjoni tal-UE dwar dawn l-objettivi, u jwasslu messaġġ politiku qawwi dwar il-ħtieġa urġenti ta' azzjoni globali msaħħa, l-impenn sod tal-UE għall-proċess multilaterali u l-livell ta' ambizzjoni tagħha. Il-Kunsill jesprimi t-tħassib serju tiegħu dwar l-impatt dejjem akbar tat-tibdil fil-klima fuq id-deterjorament tal-bijodiversità dinjija u r-riżorsi tal-ilma u l-ekosistemi tad-dinja, u dwar rapporti tan-NU li jikkonfermaw li Kontributi Stabbiliti fil-Livell Nazzjonali ppreżentati mill-partijiet u t-trajettorji attwali tal-emissjonijiet ta' gassijiet serra għadhom ferm 'il bogħod minn dak li huwa meħtieġ biex jinkisbu l-għanijiet fit-tul tal-Ftehim ta' Pariġi. Huwa jagħraf is-sejħiet qawwija tas-soċjetà ċivili u ċ-ċittadini , speċjalment iż-żgħażagħ, għal azzjoni u għal ambizzjoni msaħħa. Il-Kunsill itenni l- importanza li tissaħħaħ l-azzjoni klimatika globali . Hu jenfasizza li l-UE tkompli tifred b'suċċess it-tkabbir ekonomiku tagħha mill-emissjonijiet tagħha - mill-1990 sal-2017 l-ekonomija tal-UE kibret bi 58 %, filwaqt li t-total ta' emissjonijiet ta' gassijiet serra naqas bi 22 %. L-UE u l-istati membri tagħha għalhekk jinsabu fit-triq biex saħansitra jaqbżu l-għan ta' tnaqqis ta' 20 % ta' gassijiet serra sal-2020 fuq it-territorju tagħhom b'politiki eżistenti taħt il-pakkett tal-UE tal-klima u l-enerġija tal-2020. Fl-2014, l-UE impenjat ruħha li tnaqqas l-emissjonijiet domestiċi tal-gassijiet serra b'mill-inqas 40 % sal-2030, meta mqabbla mal-livelli tal-1990, bħala l-kontribut tagħha għall-Ftehim ta' Pariġi. L-UE hija l-ewwel ekonomija ewlenija fid-dinja li tieħu l-inizjattiva fit-transizzjoni ekoloġika u turi t-triq lejn l-implimentazzjoni tal-Ftehim ta' Pariġi billi diġà għandha fis-seħħ qafas leġislattiv ambizzjuż, vinkolanti biex tħares l-impenn tagħha. Il-mira tal-enerġija rinnovabbli tal-UE għall-2030 ġiet stabbilita għal mill-inqas 32 % u l-mira tal-effiċjenza fl-enerġija għal mill-inqas 32.5 %, appoġġata minn sistema ta' governanza affidabbli. Dawn il-miri jwasslu għal aktar tnaqqis ta' gassijiet serra minn dak previst preċedentement. Bħalissa l-UE qed tiddiskuti dwar kif ser tinkiseb in-newtralità klimatika. Il-Kunsill jenfasizza l-importanza ta' dibattitu soċjetali wiesa', inklużiv u estensiv madwar l-UE u l-istati membri tagħha. Fil-konklużjonijiet tiegħu, il-Kunsill jistenna b'interess li l-Kunsill Ewropew jiffinalizza l-gwida tiegħu dwar il-viżjoni tal-UE newtrali għall-klima qabel tmiem l-2019 bil-ħsieb tal-adozzjoni u l- preżentazzjoni tal-istrateġija fit-tul tal-UE lill-UNFCCC kmieni fl-2020 . Huwa jappella wkoll lill-partijiet l-oħra għall-Ftehim ta' Pariġi biex jippreżentaw l-istrateġiji fit-tul tagħhom f'konformità mal-għanijiet fit-tul tal-Ftehim ta' Pariġi sal-2020. Konklużjonijiet tal-Kunsill dwar il-pożizzjoni tal-UE għall-COP25 Aġenda strateġika adottata mill-Kunsill Ewropew fl-20 ta' Ġunju 2019 (stqarrija għall-istampa) Konklużjonijiet tal-Kunsill dwar id-diplomazija dwar il-klima (stqarrija għall-istampa, 18/02/2019) Ara l-paġna tal-laqgħa